સ્થાનિક પેસેન્જર વ્હીકલનું વેચાણ જૂન મહિનામાં ૩૭.૫૪ ટકા વધીને ૨,૭૩,૭૫૯ યુનિટ થયું હતું, જે છેલ્લાં ૧૦ વર્ષમાં સૌથી વધારે છે. જોકે ગત વર્ષના નીચા બેઝને કારણે આ વૃદ્ધિ નોંધાઈ હતી. અગાઉ ડિસેમ્બર-૨૦૦૯માં પેસેન્જર વ્હીકલ સેગમેન્ટમાં સૌથી વધારે ૫૦ ટકાનો ઉછાળો જોવા મળ્યો હતો. ગયા વર્ષે જૂનમાં આ વેચાણ ૧,૯૯,૦૩૬ યુનિટ હતું. સ્થાનિક બજારમાં કારનું વેચાણ ૩૪.૨૧ ટકા વધીને ૧,૮૩,૮૮૫ યુનિટ થયું હતું. ગયા વર્ષે જૂનમાં કારનું વેચાણ ૧,૩૭,૦૧૨ યુનિટ થયું હતું. જૂનમાં યુટિલિટી વ્હીકલનું વેચાણ ૪૭.૧૧ ટકા, કારનું વેચાણ ૩૪.૨૧ ટકા અને વેનનું વેચાણ ૩૫.૬૪ ટકા વધ્યું હતું. સિયામના ડિરેક્ટર જનરલ વિષ્ણુ માથુરે કહ્યું હતું કે ગયા વર્ષે જીએસટીનો અમલ થવાનો હતો તેને કારણે લોકોએ જૂનમાં કાર સહિતના વાહનો લેવાનું ટાળ્યું હતું. તેને કારણે નીચો બેઝ હતો, જેને કારણે આ વર્ષે ગત વર્ષની સરખામણીમાં વધારે વૃદ્ધિ નોંધાઈ છે. મોટરસાઈકલનું વેચાણ જૂન-૨૦૧૮માં ૨૪.૩૨ ટકા વધીને ૧૧,૯૯,૩૩૨ યુનિટ થયું હતું, જે ગત વર્ષે આ ગાળામાં ૯,૬૪,૭૨૯ યુનિટ થયું હતું. જૂનમાં કુલ ટુ વ્હીલરનું વેચાણ ૨૨.૨૮ ટકા વધીને ૧૮,૬૭,૮૮૪ યુનિટ થયું હતું. ગત વર્ષે આ ગાળામાં ૧૫,૨૭,૫૦૯ યુનિટ થયું હતું. કોમર્શિયલ વાહનોનું વેચાણ ૪૧.૭૨ ટકા વધીને ૮૦,૬૨૪ યુનિટ થયું હતું.